En idrettsleder utkledd som en klovnesame skapte kraftige reaksjoner i både nyhetsmedier og sosiale medier.

Under 17. mai-toget i Kristiansund kledde Tore Løvik seg ut som en klovnelignende same og tullejoiket i megafon. Løvik er leder for Kristiansund Atletklubb, med over 200 barn og unge som medlemmer. Han gikk i toget sammen med klubben.

Klubben la ut flere bilder og video av Løvik utkledd som sameklovn på Facebook samme dag.

– Mistenkte bes avhørt

Løvik ble politianmeldt for fremsettelse av diskriminerende eller hatefulle ytringer (straffeloven §185).

Men politiet i Møre og Romsdal henla saken. De mente at det med at det ikke foreligger allmenne hensyn til å jobbe videre med saken.

Henleggelsen ble påklaget, og nå har statsadvokatembetet omgjort henleggelsen:

– Mistenkte bes avhørt. Det tilligger deretter politiet å treffe slik avgjørelse som saken foranlediger, skriver Kjell-Otto Lilleberg i Møre og Romsdal statsadvokatembeter til politiet.

Politiet i Møre og Romsdal bekrefter at de nå skal se på saken på nytt.

– Mistenkte skal nå avhøres. Deretter vil påtalemyndigheten vurdere påtale, sier politiadvokat Susanne Molund.

NRK har vært i kontakt med idrettslederen, og forelagt ham uttalelsen fra statsadvokaten, men han har ikke ønsket å kommentere dette.

Tore Løvik i borgertoget i Kristiansund 17. mai 2018 Foto: Morten Feirud / Tidens Krav

– Meningen å oppnå oppmerksomhet

Statsadvokaten skriver også i brevet at spørsmålet er om den mistenkte har forhånet eller fremmet ringeakt overfor noen på grunn av deres etniske (samiske) opprinnelse.

– Opptredenen skjedde offentlig. Dertil i en kontekst (borgertog, nasjonaldag) der det nettopp er meningen å oppnå oppmerksomhet, lyder det i brevet til politiet, skriver statsadvokat Kjell-Otto Lilleberg.